
RAPORT
asupra Propunerii legislative privind modificarea şi completarea Legii nr.67/2004 pentru alegerea autorităţilor administraţiei publice locale

                    În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu Propunerea legislativă privind modificarea şi completarea Legii nr.67/2004 pentru alegerea autorităţilor administraţiei publice locale, trimisă cu adresa nr. Pl x 404 din 2 mai 2006, înregistrată cu nr. 31/327 din 10 martie 2009.
Senatul, în calitate de primă Cameră  sesizată, a respins propunerea  legislativă în şedinţa din data de 25 aprilie 2006.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ  a avizat negativ, iniţiativa legislativă, conform avizului nr. 697/10.06.2005. 
Guvernul, prin avizul transmis, cu nr. 4551/DRP din 24 august 2009, nu susţine adoptarea acestei propuneri legislative.

Propunerea legislativă supusă dezbaterii are ca obiect de reglementare  modificarea şi completarea Legii nr. 67/2004 pentru alegerea autorităţilor administraţiei publice locale. Intervenţiile legislative preconizate vizează, în principal, instituirea caracterului obligatoriu al votului, prevăzându-se şi un regim sancţionator pentru neparticipanţii la vot, prin aplicarea unei amenzi contravenţionale.
În conformitate cu prevederile art. 61 din Regulamentul Camerei Deputaţilor, membrii Comisiei au examinat propunerea legislativă  mai sus menţionată şi avizul negativ al Consiliului Legislativ în şedinţa din  16 septembrie 2009.
Din numărul total de 24 de  membri ai Comisiei juridice, de disciplină şi imunităţi au participat la şedinţă  16 deputaţi.
La dezbateri a participat, în calitate de invitat, din partea Ministerului Administraţiei şi Internelor, domnul consilier Marin Pătuleanu.
Cu ocazia dezbaterilor s-a constatat că dispoziţiile din cuprinsul propunerii legislative referitoare la obligativitatea votului exced normelor şi principiilor constituţionale. Astfel, art. 36 din Constituţia României, republicată, consacră dreptul la vot, ca drept fundamental care se încadrează în categoria drepturilor exclusiv politice, pentru că prin conţinutul său poate fi folosit de către cetăţean numai pentru participarea la guvernare. Fiind un drept constituţional rezultă că prin lege nu se poate impune obligativitatea exercitării votului de către titularul său, în lipsa unei reglementări constituţionale cetăţeanul fiind liber să hotărască modalitatea de exercitare a drepturilor constituţionale.
 În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative.
În raport de obiectul şi conţinutul său, propunerea legislativă face parte din categoria legilor organice.
PREŞEDINTE,                                              SECRETAR,
           Daniel BUDA                                   Gabriel ANDRONACHE
Consilier 
Paul Şerban

